 Aroortii waxaanu nimi gurigii Madaxweynuhu degganaa oo quraacda lagu sameeyey, markaan anigu gurigii imi, waxa markiiba gacanta i qabtay Mudane Cabdillaahi Maxamed Ducaale oo isagu la deganaa Madaxwaynaha guriga, dabadeedna banaanka iila baxay meel guriga ka baxsan wuxuu ii sheegay isagoo si u werwersan inuu xalay magaalada uu soo gaadhay Mudane Ismaaciil Aadan Cismaan Wasiirka Arrimaha Gudaha oo ka yimi Hargeysa, dabadeedna uu Madaxweynaha gaadhsiiyay farriin, inkastoo aan luloonayay waxa ay farriintu ahayd: In golihii Wasiirrada intii ka hadhay ay shir ku yeesheen Hargeysa oo uu guddominayey Madaxwayne-ku-xigeenku Mudane Axmed Yusuf Yaasiin, waxa lagu goaansaday inuu Madaxweynuhu Burco fadhiisto oo uu xaalad degdeg ah ku soo rogo dalka, dabadeedna la qaado dagaal lagu qabanayo Laascaanood oo lagaga hor tegayo Puntland. 